KOMMISSIONEN FORSLAG om fastsættelse af priser for landbrugsprodukter - BIND III Retsakter - Forslag til RÅDETS FORORDNING om ændring af forordning (EØF) nr. 1766/92 om den fælles markedsordning for korn

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3], og

[3] EFT C

ud fra følgende betragtninger:

(1) Ifølge artikel 3, stk. 2, i Rådets forordning (EØF) nr. 1766/92 [4], senest ændret ved forordning (EF) nr. 1253/1999 [5], foretages der månedlige forhøjelser af interventionsprisen. Formålet hermed er i et vist omfang at tage hensyn til oplagrings- og renteomkostninger ved oplagring af korn i Fællesskabet samt til nødvendigheden af, at lagrene afsættes på en måde, der er i overensstemmelse med markedets behov. I overensstemmelse med den fremgangsmåde, der er anvendt ved reformen af de fælles markedsordninger i forbindelse med Agenda 2000, og for at give producenterne mulighed for at tilrettelægge deres produktion over en flerårig periode, bør antallet og størrelsen af de månedlige forhøjelser fastsættes uden tidsbegrænsning, uden at dette dog udelukker fremtidige ændringer, som måtte vise sig påkrævede.

[4] EFT L 181 af 1.7.1992, s. 21.

[5] EFT L 160 af 26.6.1999, s. 18.

(2) For at lette forvaltningen af markedet og for i forbindelse med interventionsordningen at forebygge risikoen for regionale vanskeligheder, som øges, når der gælder forskellige opkøbsperioder i forskellige lande, der grænser op til hinanden, er beliggende i samme geografiske område og har ensartede klimaforhold, bør opkøbsperioden være den samme i landene i den nordlige del af Fællesskabet.

(3) Med henblik på en forenkling og klarere retsforskrifter bør de ældre bestemmelser, der ikke er relevante, udgå i forbindelse med denne ændring af forordning (EØF) nr. 1766/92.

(4) For at opnå overensstemmelse med de af Rådet vedtagne bestemmelser om komitologi bør bestemmelserne herom i forordning (EØF) nr. 1766/92 ændres. Da de nødvendige foranstaltninger til gennemførelse af nærværende forordning er forvaltningsforanstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [6], bør førstnævnte foranstaltninger træffes efter den forvaltningsprocedure, der er fastlagt i artikel 4 i nævnte afgørelse -

[6] EFT L 184 af 17.7.1999, s. 23.

UDSTEDT FØLGENDE FORORDNING:

Artikel 1

I forordning (EØF) nr. 1766/92 foretages følgende ændringer:

1. Artikel 3, stk. 2, affattes således:

"2. Der foretages månedlige forhøjelser af interventionsprisen ifølge tabellen i bilag D."

2. Artikel 4, stk. 2, affattes således:

"2. Opkøb kan kun finde sted i følgende perioder:

- 1. august - 30. april i Italien, Spanien, Grækenland og Portugal

- 1. november - 31. maj i de øvrige medlemsstater."

3. Artikel 20 og 22 udgår.

4. Artikel 23 affattes således:

"Artikel 23

1. Kommissionen bistås af en komité, Forvaltningskomitéen for Korn, der består af repræsentanter for medlemsstaterne, og som har Kommissionens repræsentant som formand.

2. Når der henvises til nærværende stykke, finder den i artikel 4 i afgørelse 1999/468/EF omhandlede forvaltningsprocedure anvendelse i overensstemmelse med samme afgørelses artikel 7, stk. 3.

3. Det i artikel 4, stk. 3, i afgørelse 1999/468/EF omhandlede tidsrum er på en måned."

5. Som bilag D indsættes:

BILAG D Månedlige forhøjelser af interventionsprisen

>TABELPOSITION>

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Artikel 1, nr. 2 anvendes dog fra den 1. juli 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand